Heuningwysers

Die heuningwysers en heuningvoëls (Indicatoridae) is 'n Ouwêreldse familie van boomlewende, broeiparasitiese klimvoëls in die spegvoëlorde (Piciformes). Hul wetenskaplike naam is afgelei van indicator (Latyn), 'n aanduier of gids. 

Kenmerke
Hul sigodaktiele pote (twee tone vorentoe en twee na agter) onderskei hulle van alle sangvoëls, en hul vlerke is lank vergeleke met voëls van vergelykbare bou en grootte. Hulle het ook ‘n taaier vel, moontlik as beskerming teen bysteke. Hulle is oorwegend kleinerig met onopvallende gewoontes en ewe onopvallende veredrag. Die uitsondering hierop is egter hul buite-stertvere wat in vlug duidelik wit vertoon, die geswinde vertoonvlugte van sommige, en by ander die mannetjies se langdurige roepsessies uit boomtoppe of van verskuilde sangposte.

Twee spesies vestig die aandag op hulself om mense en moontlik ratels na byneste te lei. Al die spesies beskik oor ‘n bakterie in die spysverteringkanaal wat hulle in staat stel om was te verteer, wat by die Prodotiscus-spesies van dopluise verkry word. Benewens dopluis- en byewas vreet hulle byeiers en -larwes, benewens ander insekte en hul larwes wat op verskeie maniere gejag word. Heuning vorm nie juis deel van hul dieet nie. Houtkappers, spegte en byvreters is hul vernaamste broeigashere, en vasstelling van die onderskeie gasheerspesies is ‘n moeisame taak. Etlike spesiepare bestaan wat mekaar in reënwoud en savanne afwissel. ‘n Baanbrekende verhandeling oor die heuningwysers is dié van Friedmann, maar aansienlike kennis is sedertdien opgedoen. 

 Taksonomie 
 Genus Indicator Stephens, 1815
 Indicator archipelagicus — Maleisiese heuningwyser
 Indicator conirostris
 Indicator exilis — Minste heuningwyser
 Indicator indicator — Grootheuningwyser
 Indicator maculatus — Kolletjiesheuningwyser
 Indicator meliphilus — Oostelike heuningwyser
 Indicator minor — Kleinheuningwyser
 Indicator pumilio — Dwergheuningwyser
 Indicator variegatus — Gevlekte heuningwyser
 Indicator willcocksi — Willcocks se heuningwyser
 Indicator xanthonotus — Geelrugheuningwyser
Genus Melichneutes Reichenow, 1910
 Melichneutes robustus
Genus Melignomon Reichenow, 1898
 Melignomon eisentrauti
 Melignomon zenkeri
Genus Prodotiscus Sundevall, 1850
 Prodotiscus insignis
 Prodotiscus regulus — Skerpbekheuningvoël
 Prodotiscus zambesiae — Dunbekheuningvoël

 Sien ook 
 Alfabetiese lys van Suid-Afrikaanse voëls
 Lys van Suid-Afrikaanse voëls (Groepeer)
 Lys van Suider-Afrikaanse voëls volgens wetenskaplike name

 Verwysings